b'\n_START_ARTICLE_\nAllan Simonsen\n_START_SECTION_\nBegyndelsen: Vejle Boldklub\n_START_PARAGRAPH_\nSimonsen startede sin karriere hos Vejle FC, inden han fik mulighed for at skifte til den st\xc3\xb8rre klub Vejle Boldklub. Som 17-\xc3\xa5rig ynglingespiller deltog han for Vejle Boldklub i en stor international turnering i D\xc3\xbcsseldorf, hvor han blev topscorer og k\xc3\xa5ret til turneringens bedste spiller. Til stede ved turneringen var blandt andre Hennes Weisweiler \xe2\x80\x93 cheftr\xc3\xa6ner for den tyske storklub Borussia M\xc3\xb6nchengladbach._NEWLINE_Allan Simonsen blev i 1971 seniorspiller som 19-\xc3\xa5rig, og indledte karrieren med at score i sin debutkamp for Vejle Boldklub. Allerede i sin f\xc3\xb8rste s\xc3\xa6son hjalp han Vejle Boldklub til at vinde det danske mesterskab, og \xc3\xa5ret efter debuterede han p\xc3\xa5 A-landsholdet med to m\xc3\xa5l i en 5\xe2\x80\x932 sejr over Island. Samtidig blev han en n\xc3\xb8glespiller p\xc3\xa5 landsholdet ved den olympiske turnering i M\xc3\xbcnchen samme \xc3\xa5r. _NEWLINE_Succesen i Vejle Boldklub og p\xc3\xa5 landsholdet gik ikke ubem\xc3\xa6rket hen, og p\xc3\xa5 sin 20-\xc3\xa5rs f\xc3\xb8dselsdag \xe2\x80\x93 efter at have hjulpet Vejle til endnu et nationalt mesterskab \xe2\x80\x93 hentede Hennes Weisweiler ham til Borussia M\xc3\xb6nchengladbach, hvor han indledte sin professionelle karriere.\n_START_SECTION_\nBorussia M\xc3\xb6nchengladbach\n_START_PARAGRAPH_\nDe f\xc3\xb8rste 18 m\xc3\xa5neder i Gladbach var if\xc3\xb8lge Simonsen h\xc3\xa5rde p\xc3\xa5 grund af cheftr\xc3\xa6ner, Hennes Weisweilers, "diktatoriske" metoder. Efter seks m\xc3\xa5neder bad han om at blive solgt, men da Hamburger SV meldte sig som k\xc3\xb8ber, afviste Weisweiler. I sommeren 1974 lykkedes det endelig Simonsen at blive fast mand p\xc3\xa5 holdet i Gladbach._NEWLINE_Allan Simonsens gennembrud i s\xc3\xa6sonen 1974-75 b\xc3\xb8d p\xc3\xa5 18 m\xc3\xa5l i 34 kampe og det f\xc3\xb8rste af tre tyske mesterskaber p\xc3\xa5 stribe. Desuden kom den f\xc3\xb8rste af tre udtagelser i tr\xc3\xa6k til \xc3\x85rets Hold i Bundesligaen. Simonsens storhedstid i Gladbach var samtidig klubbens storhedstid. Ved siden af de nationale titler vandt klubben for f\xc3\xb8rste gang UEFA Cuppen d. 21. maj 1975 ved at vinde 5-1 over FC Twente, hvor Allan R. Simonsen scorede 2 m\xc3\xa5l, og i 1977 spillede Gladbach sig frem til finalen i Europacuppen for mesterhold, hvor han scorede Gladbach eneste m\xc3\xa5l i nederlaget p\xc3\xa5 3-1 til Liverpool FC._NEWLINE_Efter 1977-s\xc3\xa6son blev Simonsen som den hidtil eneste skandinaviske spiller k\xc3\xa5ret til Europas bedste fodboldspiller.  Konkurrencen blev vundet foran Kevin Keegan, som spillede for vinderne fra Liverpool FC i finalen i Europacuppen for mesterhold i 1977 mod Borussia M\xc3\xb6nchengladbach._NEWLINE_I sin sidste s\xc3\xa6son i Gladbach i 1979 leverede Simonsen igen og blev blandt andet matchvinder i UEFA Cup-finalen mod R\xc3\xb8de Stjerne Beograd.\n_START_SECTION_\nFC Barcelona\n_START_PARAGRAPH_\nI juli 1979 blev Allan Simonsen hentet til den spanske storklub FC Barcelona for 13 mio. kroner samt en personlig sign on fee p\xc3\xa5 5 millioner kroner. Simonsen blev dermed den f\xc3\xb8rste dansker i FC Barcelonas historie._NEWLINE_Simonsen blev hurtigt en publikumsyndling i Catalonien, hvor han fik k\xc3\xa6lenavnet El peque\xc3\xb1o gran dan\xc3\xa9s (den lille store dansker). I 1981 vandt han den spanske pokalturnering med FC Barcelona og \xc3\xa5ret efter vandt han Europa Cuppen for Pokalvindere med en 2-1-sejr over Standard Li\xc3\xa8ge. Da han scorede i finalen, blev han den hidtil eneste spiller, der havde scoret i alle europ\xc3\xa6iske cup-finaler.  I alt har han scoret 43 m\xc3\xa5l i 69 europ\xc3\xa6iske cup-kampe. _NEWLINE_Simonsen kom til Catalonien umiddelbart efter Francos fald og demokratiets indf\xc3\xb8rsel i Spanien i 1977. Sp\xc3\xa6ndingen mellem Catalonien og centralstyret i Madrid var p\xc3\xa5 dav\xc3\xa6rende tidspunkt meget ansp\xc3\xa6ndt, og det kom til udtryk i kampene mod Real Madrid. Tingene udviklede sig dramatisk, da Allan Simonsen m\xc3\xa5tte evakueres fra sit hjem efter kidnapningstrusler og blev sat af holdet til en kamp mod Real Madrid, fordi man mente, hans sikkerhed var i fare.  Kidnapningstruslerne blev aldrig til virkelighed for Simonsen, men det blev de for holdkammeraten Quini, der i for\xc3\xa5ret 1982 l\xc3\xa5 bagbundet 25 dage i en k\xc3\xa6lder i Zaragoza, inden politiet stormede adressen.  F\xc3\xb8r episoden l\xc3\xa5 Barcelona til at vinde det spanske mesterskab, men kidnapningen rystede holdet i en grad, s\xc3\xa5 mesterskabet gled dem af h\xc3\xa6nde.  Dermed oplevede Simonsen ikke at vinde et mesterskab med FC Barcelona._NEWLINE_I 1983 hentede FC Barcelona det argentinske stjernefr\xc3\xb8 Diego Maradona til klubben. Det efterlod Allan Simonsen i en situation, hvor han skulle k\xc3\xa6mpe med Diego Maradona og Bernd Schuster om to pladser p\xc3\xa5 holdet p\xc3\xa5 grund af datidens udl\xc3\xa6ndingeregler. Selvom han havde spillet en god s\xc3\xa6son for Barcelona, ville man satse p\xc3\xa5 Maradona, og Simonsen forlod klubben skuffet. _NEWLINE_Allan n\xc3\xa5ede at spille tre s\xc3\xa6soner i FC Barcelona, hvor han scorede 55 m\xc3\xa5l. Han spillede sin afskedskamp mod Real Madrid den 30. maj 1982.\n_START_SECTION_\nCharlton Athletic\n_START_PARAGRAPH_\nEfter bruddet med FC Barcelona str\xc3\xb8mmede det ind med tilbud til Allan Simonsen fra storklubber som Real Madrid og Tottenham Hotspur, men han valgte meget overraskende at skifte til den engelske 2. divisionsklub Charlton Athletic._NEWLINE_En engelsk rigmand ville g\xc3\xb8re Allan Simonsen til den centrale figur p\xc3\xa5 et nyt engelsk storhold og betalte 4 millioner kroner for ham (en af de h\xc3\xb8jeste transfers i 1982). Det viste sig imidlertid, at rigmanden havde forregnet sig. Simonsen kom derfor til at spille p\xc3\xa5 et middelm\xc3\xa5digt hold frem for et stjernehold. Grundet hans h\xc3\xb8je l\xc3\xb8n, fik han lov til at skifte klub efter blot seks m\xc3\xa5neder.\n_START_SECTION_\nHjemkomsten: Vejle Boldklub\n_START_PARAGRAPH_\nSimonsen havde ikke mod p\xc3\xa5 flere eventyr og valgte at trappe ned i barndomsklubben Vejle Boldklub. For dansk fodbold og Vejle Boldklub i s\xc3\xa6rdeleshed var hjemkomsten et stort l\xc3\xb8ft, for Allan var fortsat en stjernespiller, som i 1983 blev k\xc3\xa5ret til den tredjebedste spiller i Europa._NEWLINE_Simonsen spillede fortsat p\xc3\xa5 det danske landshold og var st\xc3\xa6rkt medvirkende til at kvalificere Danmark til EM-slutrunden i 1984 i Frankrig. Her br\xc3\xa6kkede Allan Simonsen imidlertid benet i \xc3\xa5bningskampen mod v\xc3\xa6rterne, hvorefter han aldrig kom op p\xc3\xa5 samme niveau igen. Han var dog fortsat en vigtig profil i Vejle Boldklub og var i 1984 med til at sikre klubben sit femte Danmarksmesterskab.'